Jabarkan Tingkah laku dari Cabak biasa (burung) dalam bahasa melayu

Ia merupakan satu-satunya burung yang diketahui menjadi torpor untuk tempoh yang panjang (berminggu-minggu hingga berbulan-bulan). Ini berlaku di pinggir selatan banjarannya di Amerika Syarikat, di mana ia menghabiskan sebahagian besar musim sejuk nirgiat, tersembunyi di dalam timbunan batu. Tingkah laku tersebut telah dilaporkan di Kalifornia dan Meksiko Baru. Tempoh torpor yang dilanjutkan sedemikian hampir seperti keadaan hibernasi dan tidak diketahui dalam kalangan burung lain. Ia diperihalkan dengan terperinci oleh Dr. Edmund Jaeger pada tahun 1948 berdasarkan cabak yang ditemuinya yang berhibernasi di Pergunungan Cahua di Kalifornia pada tahun 1946.

Pada tahun 1804, Meriwether Lewis memerhatikan hibernasi cabak biasa di North Dakota semasa Ekspedisi Lewis dan Clark. Walaupun pemerhatian ini dirakamkan dengan teliti dalam jurnal Lewis, kepentingannya tidak difahami. Hal tersebut ialah kerana cabak biasa pada masanya tidak diiktiraf sebagai spesies yang berbeza dengan cabak timur di timur Amerika Utara. Orang asli Amerika dari puak Hopi berkemungkinan sedar akan kelakuan cabak tersebut lebih awal lagi — nama bahasa Hopi burung tersebut, hölchko, bermaksud "Sang Tidur".